Și a fost prima ediție a <SymphOpera Fest>, festivalul de muzică simfonică și operă care s-a desfășurat în municipiul Suceava în perioada 7-13 mai 2024. Evenimentul a reunit 320 de artiști și 60 de tehnicieni, iar în fiecare zi de spectacol sălile au fost pline. Inițiatorul acestui proiect este Ionuț Vichentie Ilisoi, președinte al Asociației ”Sing Bucovina” și director al Coralei ”Ciprian Porumbescu”, care la final a declarat: ”A fost extraordinar și sperăm ca această <SymphOpera> să devină o emblemă pentru comunitatea noastră și să ne putem bucura împreună de acest produs muzical-cultural pe care l-am dăruit sucevenilor, și nu numai. (…) Vreau să aduc sincere mulțumiri tuturor celor care s-au implicat și au fost alături de noi, pentru că un astfel de eveniment nu era posibil fără implicarea comunității, în general”. Festivalul a fost organizat cu sprijinul Ministerului Culturii, Primăriei și Consiliului Local Suceava, Universității ”Ștefan cel Mare” și Arhiepiscopiei Sucevei și Rădăuților. Poate la ediția viitoare festivalul va fi organizat într-o perioada în care nu sînt și alte evenimente cultural-artistice, cum s-a întîmplat în acest an, pentru a putea ”respira” mai bine.